钦定古今图书集成/理学汇编/字学典/第002卷 > 《朱长文墨池编》 > 《僧梦英十八体书》
## 钦定古今图书集成/理学汇编/字学典/第002卷 > 《朱长文墨池编》 > 《僧梦英十八体书》

《古文》者，黄帝史仓颉之所作。

《回鸾篆》者，史佚之所作。

《雕虫篆》者，鲁秋胡妻所作。秋胡随牒远仕，荏苒三年，
鸣垤有怀，春居多思，桑时闲翫，集为此书，亦云“战笔
书。”其体遒律，垂画纤长，旋绕屈曲，有若虫形。其状则
元鸟优游，落花散漫矣。

《飞白书》者，后汉蔡邕之所作。

《薤叶篆》者，仙人务光之所作。

《璎珞篆》者，后汉刘德昇所作，因夜观星宿而为此法，
特存古之梗概，以见规踪。体类科斗而不真，势同回
鸾而宏远。天假其法，非学力之功。虽诸家之法悉殊，
而此书为之首出。后汉儒士，并皆致学。

《大篆》者，周宣王太史史籀之所作。

《柳叶篆》者，卫瓘之所作。卫氏三世攻书，善乎隶体，温
故求新，又为此法。其迹类薤叶而不真，笔势明劲，莫
能得学。

《小篆》者，秦相李斯之所作。

芝英篆者，汉陈遵之所作。昔六国各以异体之书潜
为符信，则芝英兴焉。秦焚古典，其文煨灭。在汉中叶，
武帝临朝，爰有灵芝三本，植于殿前，既歌《芝房》之曲，
又述《芝英》之书。

龙爪篆者，晋右将军王羲之游天台，还至会稽，值风
月清照，夕止洞亭，吟咏之末，题柱作一飞字，有龙爪
之形焉，遂称龙爪书。其势若龙蹙虎振，拔剑张弩。
悬针篆者，汉章帝郎中扶风曹喜之所作，抽其势有
若针之悬锋芒，故曰悬针。《河洛遗诰》云：“悬针之书，亦
出曹喜。”小篆为质，垂露为纪，题署五经，印其三史以
为“楷则，传芳千祀。”

《籀文》者，亦史籀之所作。

《云书》者，卫恒之所作。轩辕之代，庆云常见，其体郁郁
纷纷，为纪职文字典取诸象《书品》云：“卫恒书，笔动若
飞，字张如云。莫能传学。”

填篆者，周之媒氏，以仲春之月判会男女，则以此书
表信往来。及魏明帝使京兆韦仲将点定芳林苑中
楼观，王廙、王隐皆云：“字间满密，故云填篆”，亦云芳填
书。至今图书印记，并用此书。

剪刀篆者，韦诞之所作，亦曰“金错”，书本古之钱名，周
之泉府，厥迹不存。降兹以还，其文可睹。若汉之铢两，
新之刀布，今具存焉。其为体状若丽匣盘龙，新台舞
凤，自后史游造其极焉。

科斗篆者，其流出于古文《尚书序》费氏注云：“书有二
十法，科斗书是其一法，以其小尾伏头，似虾蟆子，故
谓之科斗。”

垂露篆者，曹喜之所作，以书表章奏事，谓其点缀如
轻露。汉章帝常重此书，悬帐内，谓曰：“曹喜之书如金
盘泻珠，风篁杂雨，八分元妙，一字千金矣。